text: Holger Gorm Petersen ud af økonomiudvalget
  25 september 2014 kl. 15.23
  Efter Holger Gorm Petersens eksklusion af Dansk Folkeparti er der nu lavet en ny konstitueringsaftale om posterne i byrådet i Vejle, hvor Holger Gorm Petersen forlader økonomiudvalget.
  Han overlader posten i økonomiudvalget til Dansk Folkepartis Folmer Kristensen. Til gengæld overtager Holger Gorm Petersen posten som næstformand i arbejdsmarkedsudvalget og beholder alle sine øvrige poster.
  Holger Gorm Petersen er nu løsgænger i byrådet og er glad for sin nye rolle:
  - Når jeg synes det er en god aftale, er det fordi jeg har vurderet på, hvordan får jeg den bedste platform de næste 3 år frem mod næste kommunalvalg. Min vurdering er, at her er Økonomiudvalgspladsen ikke den vigtigste post, men det er derimod de poster jeg nu kan varetage frem mod næste kommunalvalg, uanset om jeg opstiller på min egen liste, eller jeg opstiller for et andet parti, siger Holger Gorm Petersen.
  